
Abstract
Relația dintre știință și teologie constituie una dintre temele importante ale cercetării interdisciplinare contemporane, într-un context în care dezvoltarea științelor naturii ridică noi întrebări cu privire la originea, structura și sensul existenței. Cercetarea de față analizează această problematică din perspectiva contribuțiilor lui John Polkinghorne și Arthur Peacocke, doi reprezentanți importanți ai dialogului contemporan dintre știință și teologie în spațiul anglican. Alegerea celor doi autori este determinată atât de relevanța contribuțiilor lor, cât și de forma distinctă în care fiecare valorifică propria pregătire științifică în dezvoltarea gândirii teologice.
Studiul urmărește modul în care Polkinghorne și Peacocke construiesc raportul dintre cunoașterea științifică și cea teologică, precum și implicațiile concepțiilor lor asupra înțelegerii creației și a lucrării lui Dumnezeu în lume. Perspectiva lui Polkinghorne este analizată în relație cu fizica, cosmologia, raționalitatea universului, problema cauzalității și conceptul de creație continuă, în timp ce reflecția lui Peacocke este abordată pornind de la biologie, teoria evoluției, procesele naturale și modul în care prezența și lucrarea lui Dumnezeu pot fi înțelese în cadrul unei lumi aflate în devenire. Cercetarea evidențiază atât punctele de convergență ale celor doi autori, cât și diferențele de accent și de metodă care caracterizează demersurile lor.
O dimensiune esențială a lucrării o constituie evaluarea critică a acestor perspective din punct de vedere al teologiei ortodoxe. Concepțiile celor doi autori sunt comparate cu reperele teologiei patristice și cu învățătura Bisericii, urmărindu-se identificarea elementelor care pot contribui la dezvoltarea unui dialog autentic între știință și teologie, precum și delimitarea aspectelor care necesită corectări, nuanțări sau o atentă reconsiderare teologică. De asemenea, o contribuție particulară a cercetării este reprezentată de abordarea comparativă a celor doi autori și de corelarea reflecțiilor lor cu interpretarea teologică a referatului biblic despre creație. Analiza zilelor creației este realizată prin punerea în relație a textului biblic, a interpretărilor patristice, a datelor oferite de știința contemporană și a perspectivelor dezvoltate de Polkinghorne și Peacocke. Această abordare permite evidențierea unor modalități prin care rezultatele cercetării științifice pot fi puse în dialog cu teologia creației, fără confundarea planurilor de cunoaștere și fără reducerea teologiei la explicații de natură științifică.
Prin urmare, teza propune o perspectivă asupra dialogului dintre știință și teologie orientată nu doar spre clarificarea raportului dintre cele două domenii, ci și spre identificarea valențelor sale pentru misiunea creștină contemporană. Cercetarea susține necesitatea unui dialog fundamentat atât pe rigoarea cunoașterii științifice, cât și pe fidelitatea față de Tradiția și învățătura Bisericii, în vederea unei mărturisiri creștine care să ofere un răspuns  provocărilor unei culturi profund marcate de știință și tehnologie.
